Pentti Lasanen

Pentti Kalevi Lasanen (17. syyskuuta 1936 Kotka – 13. maaliskuuta 2021 Helsinki) oli suomalainen säveltäjä, sovittaja ja jazzmuusikko, jonka soittimia olivat saksofonit, klarinetti, huilu ja trumpetti.Otavan Iso Musiikkitietosanakirja 3, s. 636. Helsinki 1978.  Hän oli PSO-levy-yhtiön johtotehtävissä perustaessaan vuonna 1958 Four Cats -lauluyhtyettä. 

Jazzmusiikki oli Lasaselle erittäin läheistä. Vuonna 1965 hän osallistui Eurovision laulukilpailujen Suomen karsintaan kappaleella ”Vanha kunnon Dixieland”, jonka sävellyksestä ja sanoituksesta vastasi Åke Granholm. Vuonna 1966 Lasanen palkittiin Jussi-palkinnolla elokuvista Onnelliset leikit, Käyntikorttini... sekä Vaaksa vaaraa ja televisiosarjasta Jörn Donner kertoo Helsingistä. Vuoden 1971 Syksyn säveltä varten muodostettiin kvartetti Lasaset, jossa Pentti Lasasen ohella esiintyivät Martti Metsäketo, Irma Tapio ja Monica Aspelund. Kilpailukappaleena oli ”Kumpaa tietä kuljet”, jonka sävelsi Erik Lindström ja sanoitti Saukki. Lasanen voitti vuoden 1985 Syksyn Sävelen kappaleella ”Luoksesi jään”.

Pentti Lasanen soitti muun muassa Ronnie Kranckin yhtyeessä, Radion tanssiorkesterissa ja Rauno Lehtisen yhtyeessä. Jazzmusiikin parissa hän työskenteli Antti Sarpilan kanssa ja johtamalla Finnair Pilots' Big Bandia.

Lasanen sovitti vuosien varrella useita Toivo Kärjen levytyskappaleita, ensimmäisenä "Pikku rahastaja" (Marion Rung 1962).  Vuonna 2003 hän oli yhtenä sovittajana sekä klarinetti- ja alttosaksofonisolistina Ewa Kaarelan albumilla Things happen that way.Kärki 2015, s. 908-911

Vuonna 1992 Lasanen sai perinteisen jazzmusiikin edistämisestä Louis Armstrong -palkinnon, vuonna 1996 taiteilijaeläkkeen ja vuonna 2002 Pro Finlandia -mitalin.
 Albumit 
 Saavun taas (EMI, 1975)
 Luoksesi jään (Peel Records, 1985)

 Lähteet 



Viitteet

 Aiheesta muualla 

 Pentti Lasanen. Pomus.net.




Luokka:Suomalaiset jazzmuusikot
Luokka:Suomalaiset säveltäjät
Luokka:Suomalaiset sovittajat
Luokka:Suomalaiset multi-instrumentalistit
Luokka:Pro Finlandia -palkitut
Luokka:Jussi-palkinnon saajat
Luokka:Vuonna 1936 syntyneet
Luokka:Vuonna 2021 kuolleet